Návrh na ocenenie športovcov za výsledky dosiahnuté v roku 2009

Prijatie a ocenenie najúspešnejších športových reprezentantov Slovenska sa uskutočňuje každý rok od vzniku samostatnej Slovenskej republiky a stalo sa už tradičným stretnutím najvyšších predstaviteľov vlády Slovenskej republiky s úspešnými športovcami.
Rok 2009 bol poolympijským rokom, v ktorom si viacero úspešných reprezentantov v olympijských športoch zvolilo menej náročnú športovú prípravu, s cieľom dobre sa pripraviť na náročné obdobie, ktoré ich čaká pred olympijskými hrami v Londýne 2012.  Napriek tomu, slovenský šport dosiahol niekoľko výnimočných úspechov a športovci znovu šírili dobré meno Slovenska vo všetkých kútoch sveta.
Dosiahnutými výsledkami potvrdili svoje výnimočné postavenie v medzinárodnej konkurencii vodní slalomári, ktorí na majstrovstvách Európy (ME) a majstrovstvách sveta (MS) dokázali vybojovať „Trofej národov“, určenú pre výsledkovo najlepšiu krajinu. Pavol a Peter Hochschornerovci získali titul majstrov sveta a zároveň aj titul majstrov Európy, čo im zabezpečilo víťazstvo v ankete o Najlepšieho športovca Slovenska v roku 2009. V rýchlostnej kanoistike, popri úspešnej posádke v K 4 – Michal a Richard Riszdorferovci, Erik Vlček a Juraj Tarr, sa začína presadzovať aj posádka v K 2 – Ivana Kmeťová a Martina Kohlová. V športovej streľbe získal len druhý titul majstra sveta pre slovenské farby Marián Kovačócy a potvrdil, že naši strelci sú súčasťou svetovej špičky. Pre biatlon sa ukázala ako veľká posila Anastasia Kuzminová, ktorá krátko po získaní štátneho občianstva Slovenskej republiky získala 2 tituly majsterky Európy a striebro z MS. Aj atléti dokázali svoju príslušnosť k medzinárodnej špičke, a to Martina Hrašnová ziskom bronzovej medaily na MS v hode kladivom, Dana Velďáková získala tiež bronz na ME v trojskoku a Tomáš Kružliak pridal bronz z majstrovstiev sveta juniorov (MSJ) v hode kladivom. Potešiteľná je najmä skutočnosť, že sa dokázali presadiť aj mladí športovci, ktorí predstavujú budúcnosť slovenského športu. Majstrami Európy do 23 rokov sa stali Róbert Gavenda v cyklokrose a Matej Beňuš vo vodnom slalome – C 1. Tituly juniorských majstrov Európy vybojovali vodní slalomári - Martin Halčin v K 1, Patrik Gajarský v C 1, tenisti Filip Horanský, Vivien Juhászová a Chantal Škamlová, vzpierač Radoslav Tatarčík a zápasníčka Lenka Matejová. 
V neolympijských športoch boli v minulom roku najvýznamnejšou udalosťou Svetové hry neolympijských športov (SHNŠ), ktoré sa konajú raz za štyri roky a sú akousi obdobou olympijských hier. Na hrách môžu štartovať len športovci, ktorých na hry nominujú príslušné medzinárodné športové federácie. Reprezentanti Slovenska na SHNŠ získali 2 zlaté, 4 strieborné a 3 bronzové medaily a zaradili sa do prvej tridsiatky hodnotených krajín.
V roku 2009 sa uskutočnili aj najvýznamnejšie svetové akademické podujatia. V Belehrade to bola Svetová univerziáda v letných športoch, kde sa z našich športovcov medailovo presadili atléti a tenisti. V čínskom Harbine prebehli súťaže Svetovej zimnej univerziády a medaily sme získali v zjazdovom lyžovaní a v ľadovom hokeji mužov.
Tradične potvrdili svoju vysokú výkonnosť v medzinárodnom meradle športovci so zdravotným postihnutím. Majstrom sveta v lukostreľbe sa stal Peter Kinik a v zjazdovom lyžovaní Jakub Krako. Tituly majstrov Európy získali stolní tenisti Alena Kánová a Ján Riapoš, v atletike Hana Kolníková. Ďalšie medailové umiestnenia získali športovci v boccii, plávaní, kolkoch a tancoch na vozíku.
Celkovo navrhujeme oceniť 207 športovcov v individuálnych športoch a 3 družstvá v kolektívnych športoch. V zozname ocenených športovcov navrhnutých na prijatie predsedom vlády SR (príloha č. 1) je uvedených 40 športovcov. 
Pre celkovú informáciu považujeme za potrebné dodať, že počet medailových umiestnení z ME a MS v rôznych vekových kategóriách, ktoré v minulom roku získali reprezentanti Slovenska, je oveľa vyšší, ako je uvedené v prílohe č. 2. Do ocenenia však boli zaradení len tí športovci, ktorí splnili platné kritériá pre finančné ocenenie. 
Na prijatie predsedom vlády SR boli športovci vybraní tak, aby boli prezentované rôzne športy, v ktorých športovci získali pre Slovenskú republiku cenné úspechy. V športoch, kde boli úspešní viacerí športovci, boli vybraní tí najúspešnejší. 
Finančné ocenenie športovcov za športové výsledky dosiahnuté v roku 2009 je navrhnuté v celkovej výške 286 816 Eur. Prostriedky na finančné ocenenie športovcov budú poskytnuté zo štátneho rozpočtu, schváleného pre kapitolu Ministerstva školstva SR na rozpočtový rok 2010.
Ocenenie športovcov je navrhnuté podľa platných kritérií pre finančné ocenenie športových výkonov reprezentantov SR z prostriedkov štátneho rozpočtu (príloha č. 6), ktoré boli prerokované v Rade ministra školstva SR pre šport a schválené na porade vedenia ministerstva školstva dňa 28. júna 2007 a upravené gremiálnou poradou ministra dňa 26. 1. 2010.